ওয়েব ডেস্ক : নারদকাণ্ডে আজ সৌগত রায়ের  হাজিরা সিবিআইয়ে। শুক্রবারই তৃণমূল সাংসদের বাড়িতে দ্বিতীয় নোটিশ পাঠান গোয়েন্দারা। আজ বেলা ১১টার মধ্যে তাঁকে নিজাম প্যালেসে হাজির থাকতে বলা হয়েছে। নারদ নিয়ে আজ সিবিআইকে সৌগত কী বলেন, এখন সেটাই দেখার। সিবিআই সূত্রে খবর, স্টিং অপারেশনের ভিডিও দেখিয়ে সাংসদের কাছে ঘটনার ব্যাখ্যা চাওয়া হবে।  তাঁর আয়-ব্যয় সংক্রান্ত নথিপত্রও নিয়ে যেতে বলা হয়েছে। নারদ-কাণ্ডে সৌগত রায়কে জেরা করতে আটঘাট বেঁধেই নামছে সিবিআই। তৃণমূলের সাংসদের জন্য প্রশ্নের তালিকা হাতে তৈরি গোয়েন্দারা।সিবিআই সূত্রে খবর, নারদ-কর্তার কাছ থেকে তিনি টাকা নিয়েছিলেন কিনা জানতে চাওয়া হবে। টাকা নিয়ে থাকলে কত টাকা নিয়েছেন, কেন নিয়েছেন, টাকা কোথায় গেল, তৈরি সেই প্রশ্নও। টাকা নিয়ে থাকলে বিনিময়ে কী প্রতিশ্রুতি দেওয়া হয়েছিল? এই সব বিষয়ই আজ  সৌগত রায়ের কাছে জানতে চাইবেন তদন্তকারীরা। এমনটাই খবর সিবিআই সূত্রে।